REGOLAMENT TAL-KUMMISSJONI (KE) Nru 31/2009
tas-16 ta’ Jannar 2009
dwar il-ħruġ ta' liċenzji tal-importazzjoni ta' ross fil-kuntest tal-kwoti tariffarji miftuħa għas-subperjodu ta' Jannar 2009 bir-Regolament (KE) Nru 1529/2007
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta' swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (1),
Wara li kkunsidrat ir-Regolament tal-Kummissjoni (KE) Nru 1529/2007 tal-21 ta’ Diċembru 2007 li jistabbilixxi u jipprovdi għall-amministrazzjoni tal-kwoti għall-importazzjoni tar-ross li joriġina mill-Istati AKP li huma parti mir-reġjun CARIFORUM, kif ukoll mill-pajjiżi u territorji extra-Ewropej (OCT) (2) (titlu mhux uffiċjali), u b'mod partikolari l-Artikolu 4(1) tiegħu,
Billi:
(1)
Għas-sena 2009, ir-Regolament (KE) Nru 1529/2007 fetaħ kwota tariffarja annwali għall-importazzjoni ta' 250 000 tunnellata ross, espressi fl-ekwivalenti ta' ross imqaxxar, li joriġina mill-Istati li huma parti mir-reġjun CARIFORUM (numru tas-serje 09.4220), kwota tariffarja għall-importazzjoni ta' 25 000 tunnellata ross, espressi fl-ekwivalenti ta' ross imqaxxar, li joriġina mill-Antilli Olandiżi u mill-Aruba (numru tas-serje 09.4189) u kwota tariffarja għall-importazzjoni ta' 10 000 tunnellata ross, espressi fl-ekwivalenti ta' ross imqaxxar, li joriġina mill-Pajjiżi u Territorji extra-Ewropej (OCTs) l-anqas żviluppati (numru tas-serje 09.4190).
(2)
Is-subperjodu tax-xahar ta’ Jannar huwa l-ewwel subperjodu għal dawn il-kwoti, provduti bl-Artikolu 1(1) u (2) tar-Regolament (KE) Nru 1529/2007.
(3)
Mill-komunikazzjoni magħmula skond l-Artikolu 6(a) tar-Regolament (KE) Nru 1529/2007, jirriżulta li għall-kwoti bin-numri tas-serje 09.4220 - 09.4189 - 09.4190, l-applikazzjonijiet imressqa matul l-ewwel sebat ijiem tax-xogħol tax-xahar ta' Jannar 2009, skond l-Artikolu 2(1) tar-Regolament imsemmi, jirrappreżentaw kwantità ekwivalenti ta' ross imqaxxar li hija anqas minn dik disponibbli [jew daqsha].
(4)
Għaldaqstant jeħtieġ li, għall-kwoti tariffarji bin-numri tas-serje 09.4220 - 09.4189 - 09.4190 jiġu ffissati l-kwantitajiet totali disponibbli għas-subperjodu ta' wara, skond l-Artikolu 4(1), tar-Regolament (KE) Nru 1529/2007,
ADOTTAT DAN IR-REGOLAMENT:
Artikolu 1
Il-kwantitajiet disponibbli fil-kuntest tal-kwoti bin-numri tas-serje 09.4220 - 09.4189 - 09.4190 imsemmija fir-Regolament (KE) Nru 1529/2007, għas-subperjodu ta' wara, huma stabbiliti fl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ dakinhar tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 16 ta’ Jannar 2009.